બાળપણમાં સામાન્ય ભણતર, બાળલગ્ન, પુરુષત્વને પ્રાધાન્ય, મિત્રોની ખોટી સંગત, શુદ્ધ શાકાહાર માંથી માંસાહાર, રૂઢીચુસ્ત ઘર-પરિવાર-સમાજ…. લગભગ એક સામાન્ય બાળક કે કિશોરનું જીવન અને બાલ્યકાળ તેમજ કિશોરાવસ્થામાં થતી ભૂલો…અનુભવો સ્વીકારવા અને વર્ણવવા એક સામાન્ય વ્યક્તિ માટે પણ જ્યાં અઘરા અને અશક્ય છે ત્યાં ગાંધીજી એક મહાનતા તરફ પહોચ્યા પછી… લોકપ્રિયતાના લોભમાં લોભાયા વગર પ્રામાણિકપણે અને ખુબ જ સાહજિકતાથી તેમનું હૃદય ઠાલવી દે છે આ પુસ્તકમાં. સામાન્ય વ્યક્તિ ભૂલો કરે, સ્વીકારે અને પછી ડાહી ડમરી વાતો કરે તો બધા એમ જ કહે કે “પાન ખાય ને પદમશી” પણ ગાંધીજીનું વ્યક્તિત્વ જ અલગ. પહેલેથી સરળ, સાહજિક અને સામાન્ય. એટલે પુસ્તક વાંચતા વાંચતા વાતો, અનુભવો, પ્રયોગો… આપણા પણ ગળે સહેલાઈથી ઉતરે અને પચાવી પણ શકાય.